ফেনীতে জ্বরে যুবকের মৃত্যু, এলাকায় আতঙ্ক
ফেনীর সদরে জ্বর ও শ্বাসকষ্টে রিপন মিয়া (৩০) নামে এক যুবকের মৃত্যু হয়েছে। তার মৃত্যুর সংবাদ ছড়িয়ে পড়লে এলাকাজুড়ে আতঙ্ক সৃষ্টি হয়েছে। 







বুধবার দুপুরে ফেনী সদর উপজেলার পশ্চিম ছনুয়া গ্রামের নিজ বাড়িতে ওই যুবকের মৃত্যু হয়।




জেলা সিভিল সার্জন সাজ্জাদ হোসেন জানান, বুধবার বিকালে ফেনীর ছনুয়া এলাকায় করোনা সন্দেহে এক মৃত যুবকের নমুনা সংগ্রহ করে পরীক্ষার জন্য চট্টগ্রামের বিআইটিআইডি-এ পাঠানো হয়েছে। 
স্থানীয়রা জানায়, ৪-৫ দিন আগে ওই যুবকের জ্বর ও শ্বাসকষ্ট দেখা দেয়। সোমবার তার স্বজনরা ফেনী জেনারেল হাসপাতালে নিয়ে আসলে চিকিৎসক তাকে প্রাথমিক চিকিৎসা দিয়ে বাড়িতে অবস্থানের পরামর্শ দেন। 
মঙ্গলবার রাত থেকে যুবকের শ্বাসকষ্ট বেড়ে বুধবার দুপুরে তার মৃত্যু হয়। রিপন ফেনী শহরের সেন্ট্রাল হাই স্কুল সংলগ্ন একটি গ্রিল ওয়ার্কশপে কাজ করতেন।
প্রতিবেশী ও স্থানীয় ওয়ার্ড আওয়ামী লীগ সাধারণ সম্পাদক জাফর উদ্দিন জানান, ছোটবেলা থেকেই ওই যুবকের শ্বাসকষ্ট ছিল। গত কয়েকদিন জ্বরের সঙ্গে শ্বাসকষ্টে ভুগছিলেন ওই যুবক। 
বোগদাদিয়া পুলিশ ফাঁড়ির ইনচার্জ ওমর হায়দার জানান, খবর পেয়ে লাশটি উদ্ধার করে ফেনী জেনারেল হাসপাতালে প্রেরণ করা হয়েছে। ঠিক কি কারণে যুবকের মৃত্যু হয়েছে তা পরীক্ষা-নিরীক্ষা শেষে জানা যাবে।

ফেনীর সদরে জ্বর ও শ্বাসকষ্টে রিপন মিয়া (৩০) নামে এক যুবকের মৃত্যু হয়েছে। তার মৃত্যুর সংবাদ ছড়িয়ে পড়লে এলাকাজুড়ে আতঙ্ক সৃষ্টি হয়েছে।